Diari Oficial de la Generalitat Valenciana


Sumari del DOGV 9325, del 26-04-2022 (2022/3069)

RESOLUCIÓ de 4 d'abril de 2022, de la directora general d'Innovació Educativa i Ordenació, per la qual es convoquen subvencions i assignacions econòmiques per a desenvolupar projectes d'investigació i innovació educativa en centres educatius sostinguts amb fons públics de la Comunitat Valenciana durant el curs acadèmic 2022-2023.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9325

Data del DOGV
:   26-04-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/3069


Data del document
:   04-04-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 4 d'abril de 2022, de la directora general d'Innovació Educativa i Ordenació, per la qual es convoquen subvencions i assignacions econòmiques per a desenvolupar projectes d'investigació i innovació educativa en centres educatius sostinguts amb fons públics de la Comunitat Valenciana durant el curs acadèmic 2022-2023. [2022/3069]  
Mitjançant l'Ordre 31/2016, de 4 de juliol, de la Conselleria d'Educació, Investigació, Cultura i Esport, es van aprovar les bases reguladores de les subvencions i assignacions econòmiques per a la realització de projectes d'investigació i innovació educativa en centres educatius no universitaris de la Comunitat Valenciana (DOGV 7823, 07.07.2016).  
  
D'acord amb l'esperit d'aquestes bases, l'Administració educativa valenciana té com a objectiu donar suport als centres educatius i als equips docents en l'elaboració de projectes d'investigació i innovació que, de manera sistemàtica, planificada i sostenible, introdueixen canvis per tal d'afrontar exitosament els reptes educatius i socials. A més a més, vol potenciar i visibilitzar les bones pràctiques docents ja existents que revelen evidències d'impacte amb nivells alts de satisfacció i participació de la comunitat educativa i de resultats de l'alumnat; projectes que contribuïsquen al desenvolupament dels Objectius de Desenvolupament Sostenible (ODS) marcats en l'Agenda 2030 impulsada per la Organització de les Nacions Unides (ONU); projectes que evidencien la implantació d'estratègies didàctiques pròpies, amb metodologies que posen en valor els aprenentatges significatius, la col·laboració i la utilització dels recursos de l'entorn.  
La iniciativa de posar en marxa un projecte d'investigació i innovació educativa requereix la implicació activa del professorat i el lideratge educatiu dels equips directius. Estos projectes són una eina pedagògica idònia per a concretar i desenvolupar els plantejaments educatius de caràcter general recollits en el projecte educatiu de centre.  
  
La Generalitat ha previst en els pressupostos de 2022 una línia pressupostària destinada a projectes d'innovació, desenvolupament de materials didàctics i d'implantació de bones pràctiques docents dels centres educatius concertats. La convocatòria està prevista en la Resolució de 23 de març de 2020, del conseller d'Educació, Cultura i Esport, per la qual s'aprova el Pla estratègic de subvencions 2020-2023 de la Conselleria d'Educació, Cultura i Esport (DOGV 8783, 07.04.2020), que estableix en l'annex com a objectiu estratègic 3.1, promoure accions i programes d'investigació i innovació educativa, i que desenvolupa la línia de subvenció S6968000 amb la denominació, «Projectes d'innovació educativa, desenvolupament de materials didàctics i la implantació de bones pràctiques docents».  
En virtut del que s'ha exposat, i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i de la delegació de la facultat per a convocar continguda en la disposició final primera de l'Ordre 31/2016, de 4 de juliol (DOGV 7823, 07.07.2016), resolc:  
  
  
Primer. Objecte  
Convocar un concurs públic en règim de concurrència competitiva per a la concessió de subvencions i assignacions econòmiques per a desenvolupar projectes d'investigació i innovació educativa, en centres educatius no universitaris sostinguts amb fons públics de la Comunitat Valenciana, durant el curs acadèmic 2022-2023.  
  
Segon. Finançament  
1. Les quantitats concedides als projectes seleccionats tindran com a finalitat ajudar a sufragar totalment o parcialment les despeses que genere la realització d'aquests projectes durant el curs escolar a què es refereix la present convocatòria. Els centres, per tant, hauran de pressupostar solament les accions o els serveis per al curs 2022-2023, tenint en compte els termes que disposa l'Ordre de bases 31/2016 i esta convocatòria.  
2. El finançament d'aquestes quantitats assignades als centres educatius públics de titularitat de la Generalitat, amb caràcter de despesa extraordinària de funcionament, s'abonarà a càrrec del capítol II del programa pressupostari 421.50, del pressupost de la Generalitat de l'any 2022, per un import global màxim de 2.290.000 ?. Esta quantitat es repartirà en funció de la tipologia del projecte desenvolupada en el resolc cinqué; es destinaran 720.000 - a projectes d'investigació i innovació educativa globals de centres (en avant, PIIE globals), i 1.570.000 - a projectes d'investigació i innovació educativa (en avant PIIE).  
3. El finançament d'aquestes quantitats, destinades a centres docents privats concertats i a centres educatius de titularitat pública distinta de la Generalitat amb caràcter de subvenció, s'abonarà a càrrec del capítol IV de la línia de subvenció S6968000 del programa pressupostari 421.50, del pressupost de la Generalitat de l'any 2022, per un import global màxim de 165.000 ?, que es repartiran en funció de la tipologia del projecte; es destinaran 52.000 - a PIIE globals, i 113.000 - a PIIE.  
  
  
Tercer. Objectiu  
Impulsar propostes educatives que desenvolupen, de forma intencionada, planificada i creativa, la innovació pedagògica; les transformacions curriculars, organitzatives i de funcionament dels centres educatius; la implicació de les comunitats educatives; la transformació digital; els ODS marcats en l'Agenda 2030; i accions que impacten positivament en l'entorn social.  
  
Quart. Destinataris i requisits  
1. Destinataris  
Podran participar en esta convocatòria els centres educatius no universitaris de la Comunitat Valenciana sostinguts amb fons públics.  
  
2. Requisits  
2.1. Ser un centre educatiu, de titularitat pública o privada, sostingut amb fons públics, inscrit en el Registre de centres docents de la Comunitat Valenciana.  
2.2. Els centres educatius privats concertats i els centres educatius de titularitat pública distinta de la Generalitat estaran sotmesos a les obligacions dels articles 13 i 14 de la Llei 38/2003, de 17 de novembre, general de subvencions.  
  
Cinqué. Tipologia  
Els centres podran triar entre dos tipus de projectes d'investigació i innovació:  
1. Projectes d'investigació i innovació educativa globals de centre (PIIE globals):  
Es tracta de projectes que:  
- Aposten pel canvi integral en el centre.  
- Desencadenen la transformació educativa.  
- Creen ocasions d'aprenentatge vital mitjançant investigacions pedagògiques.  
- Fomenten la introducció de metodologies actives.  
- Impulsen canvis estructurals i organitzatius en el centre.  
- Compten amb una fonamentació pedagògica sòlida, una planificació acurada, una intencionalitat didàctica i, a més, són sostenibles en el temps.  
- Impliquen activament un nombre elevat de professorat:  
- Almenys el 70 % del claustre.  
- O, en el cas de centres que no imparteixen educació infantil o primària, almenys el 70 % dels departaments.  
- Impliquen entitats i agents externs de l'entorn.  
- Esdevenen font d'inspiració per a altres centres educatius, atés que mostren un impacte mesurable en l'entorn i contribueixen a la millora de la qualitat del sistema educatiu.  
Estos tipus de projectes no podran:  
- Ser iniciatives individuals.  
- Implicar un nombre reduït de professorat.  
- Estar centrats en matèries específiques o en nivells concrets.  
2. Projectes d'investigació i innovació educativa (PIIE):  
Responen a iniciatives específiques d'acció, investigació i intervenció organitzativa o metodològica per part de grups de professorat, amb possibilitat de col·laboració amb altres entitats o agents de l'entorn. Poden tindre una dimensió intercentres o quedar circumscrits a un centre concret. Promouen canvis metodològics durant el procés d'ensenyament que milloren considerablement els resultats d'aprenentatge i les bones pràctiques docents.  
  
Sisé. Durada dels projectes  
1. Els projectes de primer any d'implementació, amb independència de la tipologia i la modalitat, tindran una durada de dos anys.  
2. Els projectes aprovats en la convocatòria anterior (2021-22) completaran en el curs 2022-23 el segon i últim any del projecte.  
  
Seté. Modalitats de participació  
De conformitat amb la base segona de l'Ordre 31/2016, es preveuen dues modalitats de participació:  
a) Participació individual. El centre presenta un projecte en solitari.  
  
b) Participació agrupada. El centre participa en un projecte col·lectiu, integrat per un mínim de dos i un màxim de cinc centres.  
En la sol·licitud caldrà que es facen constar expressament els compromisos d'execució assumits per cada centre de l'agrupació, així com el percentatge de l'import de l'assignació econòmica o subvenció que ha d'aplicar cada un. Este percentatge haurà de ser com a mínim de:  
  
- Agrupacions de dos centres: 30 %  
- Agrupacions de tres centres: 25 %  
- Agrupacions de quatre centres: 20 %  
- Agrupacions de cinc centres: 16 %  
La persona titular del centre que actuarà com a representant de l'agrupació serà qui presente la sol·licitud.  
  
Huité. Nombre de sol·licituds per centre  
Els centres educatius podran presentar un únic projecte, independentment de la tipologia i de la modalitat.  
Els centres que tenen un projecte de dos anys, aprovat en la convocatòria de 2021, hauran de presentar en la convocatòria de 2022, necessàriament, la continuïtat del projecte (segon i últim any), independentment de la tipologia i la modalitat en què hi participen.  
Com a novetat d'aquesta convocatòria, un centre educatiu que presente un projecte de tipologia PIIE, bé siga de primer o de segon any d'implementació, podrà formar part d'un altre projecte de modalitat de participació agrupada, només un, sempre que ho faça en qualitat de participant i no de representant.  
Els centres educatius que presenten un projecte de tipologia PIIE global, bé siga de primer o de segon any d'implementació, no podran participar en cap altre projecte, ni com a participants ni com a representants.  
Tota sol·licitud de projecte d'innovació i investigació que no s'adeqüe al contingut dels apartats anteriors d'aquest resolc huité serà exclosa del procediment de valoració i assignació d'ajudes i subvencions, siga quina siga la tipologia i modalitat a què es presente. Si la sol·licitud exclosa és de modalitat agrupada, l'exclusió afectarà a tots els centres de l'agrupació.  
  
Nové. Característiques dels projectes  
1. Tots els projectes hauran de tindre en compte, necessàriament, les característiques descrites en la base dotzena de l'Ordre 31/2016, de 4 de juliol, de la Conselleria d'Educació, Cultura i Esport, per la qual s'aproven les bases reguladores de les subvencions i assignacions econòmiques per a la realització de projectes d'investigació i innovació educativa en centres educatius no universitaris sostinguts amb fons públics de la Comunitat Valenciana, com són: oportunitat, innovació, sostenibilitat, transferibilitat, participació, inclusió, plurilingüisme i avaluació.  
2. Els projectes globals hauran de concretar el seu impacte en la cultura de centre, i quedaran reflectides les seues actuacions en les actualitzacions dels documents del centre (PEC, PGA i PAM) en el curs 2022-23.  
3. Els projectes de primer any d'implementació per als quals se sol·licita ajuda o subvenció per al curs 2022-2023 hauran de ser nous i originals, estar planificats per a dos anys i estar inclosos en la programació general anual.  
4. Els projectes de segon any d'implementació hauran de concretar el pla de treball per al segon i últim any de realització del projecte, d'acord amb el que s'estableix en el resolc desé. La planificació d'aquest segon any de projecte també s'ha d'incloure en la programació general anual.  
5. En cas de desenvolupar una aplicació o programari, s'haurà d'ajustar a la normativa vigent quant a tractament de dades de caràcter personal de l'alumnat, el professorat o les famílies, concretada també en les instruccions per a l'organització i el funcionament dels centres educatius publicades per la conselleria competent en matèria d'educació.  
  
Si un projecte que desenvolupa una aplicació o programari està finalment seleccionat en la convocatòria, això no comportarà que l'aplicació obtinga drets de representativitat de la Generalitat i no podran ser publicades com a aplicacions de la Generalitat per part dels autors o del centre. Tampoc comportarà cap compromís per part de la conselleria amb competències en educació d'oferir-les dins del catàleg d'aplicacions per als centres educatius.  
  
Desé. Format dels projectes i vídeo presentació  
Els projectes i vídeo presentació hauran d'adaptar-se, necessàriament, al format i especificacions següents:  
a) Format dels projectes  
Els projectes s'hauran de presentar amb el model pdf autoemplenable corresponent, segons es tracte d'un projecte de primer any o d'un projecte de segon any d'implementació.  
Els models autoemplenables es podran descarregar del manual publicat en la pàgina web d'Innovació:  
http://ceice.gva.es/va/web/innovacion-educacion/projectes-d-investigacio-i-innovacio-educativa  
b) Material audiovisual: vídeo presentació del projecte  
En els projectes de primer any d'implementació, el vídeo haurà de sintetitzar el canvi o millora que persegueix el projecte, l'oportunitat d'aquest i la planificació del seu desenvolupament a partir d'imatges, entrevistes i opinions dels diferents agents de la comunitat educativa que hi participen.  
En els projectes de segon any d'implementació, el vídeo haurà de reflectir l'evolució del projecte, l'impacte que ha generat en el centre i una breu exposició de les accions que queden per fer. El vídeo inclourà, igualment, imatges, entrevistes i opinions dels diferents agents de la comunitat educativa implicats en el projecte. Este vídeo podrà ser publicat en el «Mapa PIIE».  
http://www.ceice.gva.es/va/web/innovacion-calidad/mapa-piie/  
El vídeo haurà de tindre una durada màxima de 3 minuts, una grandària màxima de 50 MB i presentar-se en format MP4 (còdec de vídeo H.264 i còdec d'àudio AAC o MP3).  
  
Onzé. Criteris de valoració i altres especificacions  
1. Criteris de valoració  
L'avaluació dels projectes atendrà els criteris de valoració establits en la base catorzena de l'Ordre 31/2016 i als resolcs cinqué i desé de la present resolució. Per a cadascun dels criteris s'atorgarà com a màxim la puntuació que s'hi indica.  
1.1. Oportunitat. Màxim: 4 punts  
- Projectes de primer any d'implementació:  
1.1.1. Presenta un diagnòstic precís sobre el que es vol canviar o sobre el que es vol investigar i en fa una justificació.  
1.1.2. Remarca l'oportunitat del moment per al canvi o investigació proposats, ateses una sèrie de circumstàncies que afavoreixen la posada en marxa del projecte.  
- Projectes de segon any d'implementació:  
1.1.3. Presenta l'evolució de la situació que es vol canviar o sobre la investigació que es vol realitzar.  
1.2. Innovació. Màxim: 8 punts  
Els PIIE globals hauran d'obtindre la puntuació màxima en este apartat.  
- Projectes de primer any d'implementació:  
1.2.1. Presenta un marc teòric coherent amb el projecte.  
1.2.2. Suposa una novetat o una reformulació de les accions dutes a terme al centre. Cal fer explícit en què consisteix la reformulació.  
1.2.3. Incorpora un cronograma ben definit de les actuacions del primer any d'implementació del projecte que reflecteix una estratègia clara.  
1.2.4. Aplica metodologies actives que augmenten l'autonomia de l'alumnat en els seus aprenentatges en situacions individuals o interactives.  
- Projectes de segon any d'implementació:  
1.2.5. Presenta les dificultats trobades en l'aplicació de la metodologia aplicada.  
1.2.6. Analitza estes dificultats i revisa la planificació i els mitjans.  
  
1.2.7. Incorpora un cronograma ben definit de les actuacions del segon any d'implementació.  
A més, en els PIIE globals:  
1.2.8. Presenta evidències concretes d'aplicació de la metodologia i les pràctiques innovadores que faciliten la interacció i el treball cooperatiu amb un alt grau de participació de la comunitat educativa.  
1.2.9. El cronograma incorpora l'estratègia innovadora per a la difusió de l'experiència.  
1.3. Sostenibilitat. Màxim: 2 punts  
1.3.1. Acredita la viabilitat i autonomia fent un ús responsable dels recursos utilitzats.  
1.3.2. Acredita la sostenibilitat al llarg del temps. Poden ser incorporades a la cultura del centre i als documents del centre.  
A més, en els PIIE globals:  
1.3.3. Presenta concreció en les mesures introduïdes per a fer el projecte perdurable en el temps (planificació i estratègia)  
1.3.4. Concreta l'impacte en la cultura de centre: el projecte d'innovació queda reflectit en els documents del centre (PEC, PGA i PAM).  
  
1.4. Transferibilitat. Màxim: 3 punts  
Els PIIE globals hauran d'obtindre la puntuació màxima en este apartat.  
1.4.1. Presenta pràctiques innovadores que poden ser aplicades en contextos educatius semblants.  
1.4.2. Ofereix materials i claus educatives que propicien la transferibilitat de pràctiques innovadores.  
A més, en els PIIE globals:  
1.4.3. Incorpora un pla concret de difusió del projecte, amb canals i processos específics de difusió de l'experiència.  
1.4.4. Participa en altres convocatòries o presenta el projecte o experiència en jornades i/o congressos de caràcter autonòmic, nacional o internacional, de forma presencial o telemàtica.  
1.4.5. Presenta intercanvi o cooperació d'experiència professional.  
  
1.5. Participació. Màxim: 5 punts  
Els PIIE globals hauran d'obtindre la puntuació màxima en este apartat.  
1.5.1. Fomenta la participació i el treball cooperatiu.  
1.5.2. Detalla les accions pel que fa a la implicació dels diferents agents: professorat, alumnat, famílies, resta de la comunitat educativa, entorn sociocultural, etc.  
A més, en els PIIE globals:  
1.5.3. Concreta la participació i el treball cooperatiu que implica almenys el 70 % del claustre, o per als centres que no impartisquen ensenyaments d'educació infantil o primària, almenys el 70 % dels departaments.  
1.5.4. Concreta el nombre d'aliances amb agents externs per a donar suport al projecte, o amb altres centres educatius.  
1.6. Inclusió. Màxim: 5 punts  
1.6.1. Fomenta l'aprenentatge competencial de nivells simples a complexos, a través de programes i projectes que ofereixen experiència vital, amb repercussió social en el seu entorn i comunitat educativa.  
1.6.2. Promou el desenvolupament d'activitats estructurades que permeten ser adaptades a escala individual i grupal.  
1.7. Plurilingüisme. Màxim: 2 punts  
1.7.1. Fomenta la normalització lingüística del valencià.  
1.7.2. Dinamitza la comprensió i expressió, oral i escrita, de les llengües cooficials i de les llengües estrangeres. Concreta les actuacions en cadascuna de les llengües.  
1.8. Avaluació. Màxim: 6 punts  
Els PIIE globals hauran d'obtindre la puntuació màxima en este apartat.  
- Projectes de primer any d'implementació:  
1.8.1. Inclou els instruments i els indicadors d'avaluació que permeten analitzar el desenvolupament del projecte, el grau de participació dels agents implicats, les dificultats trobades, els resultats i l'extracció de conclusions.  
- Projectes de segon any d'implementació:  
1.8.2. Ofereix els resultats qualitatius i quantitatius que justifiquen la millora amb claredat i concreció.  
1.8.3. Analitza els resultats i ofereix propostes de millora per al segon i últim any.  
A més, en els PIIE globals:  
1.8.4. Incorpora un pla d'avaluació que permet revisar: la planificació inicial, els processos o fases d'implantació, els canvis o millores en l'àmbit organitzatiu o curricular a partir de les noves metodologies emprades, el grau d'intervenció d'agents externs de l'entorn, així com l'impacte en els mitjans de comunicació.  
1.9. Vídeo de presentació. Màxim: 10 punts  
1.9.1. Transmet de forma aclaridora el canvi o millora que persegueix el projecte.  
1.9.2. Exposa l'oportunitat del moment per al canvi proposat.  
1.9.3. Presenta les actuacions i fites principals planificades.  
1.9.4. Inclou la veu dels principals agents participants de la comunitat.  
1.9.5. Mostra imatges del centre i dels mitjans i espais que estan afectats.  
A més, en els projectes de segon any d'implementació:  
1.9.6. Mostra les actuacions realitzades en el primer any d'implementació.  
1.9.7. Presenta una reflexió en referència a l'avaluació del primer any d'implementació.  
1.9.8. Resumeix les actuacions planificades per a l'any que queda.  
1.10. Format i especificacions. Màxim: 5 punts  
El projecte haurà de complir amb les especificacions de presentació descrites en el resolc desé.  
2. Altres especificacions  
2.1. No s'admetran com a projectes d'innovació aquelles propostes d'activitats o accions educatives habituals d'un centre, com ara el pla d'activitats complementàries i extraescolars, la celebració de festivitats i commemoracions, les accions consolidades en el centre, les activitats d'una àrea o matèria o qualsevol dels plans que conformen el Projecte Educatiu de Centre (PEC).  
  
2.2. La puntuació màxima per als dos tipus de projectes serà de 50 punts. La puntuació mínima per a obtindre una subvenció o assignació econòmica serà de 25 punts.  
2.3. En la modalitat de participació agrupada, quan els projectes assolisquen o superen la puntuació mínima de 25 punts, s'hi aplicarà un factor multiplicador. Este factor dependrà del nombre de centres participants en l'agrupació, tal com s'especifica a continuació:  
- Agrupacions de dos centres: 1,6  
- Agrupacions de tres centres: 2,4  
- Agrupacions de quatre centres: 3,2  
- Agrupacions de cinc centres: 4  
  
Dotzé. Despeses subvencionables  
1. Es consideraran despeses subvencionables aquelles identificables amb el projecte i que hagen sigut pagades en els terminis marcats en el resolc desseté d'aquesta convocatòria.  
2. La transformació d'espais no contemplarà de cap manera la realització d'obres ni infraestructures.  
3. Com que es tracta de projectes per a 2 anys, es pot destinar fins al 50 % de la subvenció o assignació econòmica concedida a material inventariable, d'acord amb la base 18a de l'Ordre de bases 31/2016.  
4. Els centres no podran subcontractar totalment les activitats incloses en el projecte, segons base 22a de l'Ordre de bases 31/2016.  
5. Pel que fa a l'adquisició d'equipament i productes TIC, els centres hauran de tindre en compte el catàleg publicat per la DGTIC de la Conselleria d'Hisenda i Model Econòmic en la pàgina «Delegatic».  
  
https://ceice.gva.es/va/delegatic  
Tretzé. Criteris per a determinar la quantia individual de la subvenció o assignació econòmica  
1. La quantia individualitzada de la subvenció o assignació econòmica concedida a cada projecte serà la que resulte de multiplicar la puntuació obtinguda en la valoració del projecte pel valor punt prèviament determinat.  
2. El valor punt serà el que resulte de dividir la dotació màxima destinada als centres públics en la corresponent convocatòria entre la xifra que resulte de la suma de totes les puntuacions dels projectes dels centres públics.  
3. El valor punt calculat per als centres públics s'aplicarà als centres concertats i centres de titularitat pública distinta de la Generalitat. Si de l'aplicació d'aquest valor punt resulta que la dotació econòmica destinada a estos centres és insuficient, es calcularà un valor punt específic per als mateixos. Este serà el que resulte de dividir la dotació màxima destinada als centres concertats en la corresponent convocatòria entre la xifra que resulte de la suma de totes les puntuacions dels projectes dels centres concertats i centres de titularitat pública distinta de la Generalitat.  
  
4. Els projectes que opten a la tipologia PIIE podran rebre un màxim de 5.000 ?.  
5. Els projectes que opten a la tipologia PIIE globals podran rebre un màxim de 10.000 ?.  
6. En cas que hi haja romanent en l'import parcial màxim destinat a la tipologia dels PIIE globals es destinarà a l'altra tipologia.  
  
  
Catorzé. Termini i llocs de presentació  
1. El termini de presentació de sol·licituds serà:   
a) Els centres educatius que presenten PIIE o PIIE globals de primer any d'implementació disposaran de 15 dies hàbils des de l'endemà de la publicació en el DOGV d'aquesta convocatòria.   
b) Els centres que van rebre dotació en la convocatòria 2021 per a projectes de dos anys, publicada en el DOGV de dia 2 de novembre de 2021, podran presentar la seua sol·licitud tres dies hàbils després de finalitzar el període de l'apartat a anterior, amb la finalitat d'implementar el segon i últim any del projecte. El termini de sol·licitud serà de 10 dies hàbils.  
https://dogv.gva.es/datos/2021/11/02/pdf/2021\_10909.pdf  
2. Les sol·licituds i la documentació que cal aportar segons disposa el resolc quinzé d'aquesta resolució es presentaran a través de l'Oficina Virtual de la Conselleria d'Educació, Cultura i Esport (OVICE), a la qual s'accedirà segons les indicacions del manual del tràmit que es publicarà en la pàgina web següent (d'ara en avant, web d'Innovació):  
  
http://ceice.gva.es/va/web/innovacion-educacion/projectes-d-investigacio-i-innovacio-educativa  
  
Quinzé. Sol·licituds i documentació  
1. Segons la modalitat de participació, la persona encarregada de presentar la sol·licitud en OVICE serà:  
- En participació individual: la persona que tinga la representació legal del centre.  
- En participació agrupada: la persona que tinga la representació legal del centre que actue com a representant de l'agrupació.  
El manual per a emplenar la sol·licitud estarà disponible en el web d'Innovació.   
2. La presentació de la sol·licitud comportarà l'autorització de l'òrgan gestor per a demanar els certificats de l'Agència Estatal d'Administració Tributària, de la Tresoreria General de la Seguretat Social i de la Conselleria d'Hisenda i Model Econòmic, que acrediten que la persona jurídica sol·licitant compleix les seues obligacions tributàries i amb la Seguretat Social, en els termes establits en l'article 22.4 del Reglament de la Llei general de subvencions, aprovat pel Reial decret 887/2006, de 21 de juliol.  
3. La persona representant del centre aportarà la informació i la documentació següent:  
a) Si participa en la modalitat agrupada, el centre representant presentarà en OVICE les autoritzacions de representació de cada centre de l'agrupació. Les autoritzacions hauran d'estar signades digitalment, o datades i signades físicament pel representant legal de cada centre, segons el model disponible en el formulari d'OVICE.  
En cas de no optar per la signatura digital, qui represente legalment el centre que coordina l'agrupació haurà de fer una declaració responsable de l'autenticitat de les firmes i del compromís de guarda i custòdia dels originals signats.  
b) Projecte, amb els requisits, formats i especificacions indicats en el resolc desé de la convocatòria.  
c) Vídeo de presentació del projecte amb les característiques que estableix el resolc desé, lletra b.  
d) Pressupost detallat del projecte per al curs 2022-2023 en la plataforma OVICE.  
e) Declaració responsable, segons s'indica en OVICE, per part del representant legal del centre, de la data de la reunió del consell escolar en què es va aprovar la presentació de la sol·licitud de participació en esta convocatòria, i es va informar del contingut de la present resolució i del projecte que es desenvoluparà.  
f) Cessió de drets de propietat intel·lectual del projecte a la Generalitat Valenciana, segons s'indica en OVICE.  
g) Declaració responsable, per part de la persona representant legal del centre, d'haver obtingut i tindre sota custòdia els drets d'imatge i so de les persones (alumnat, professorat i membres de la comunitat educativa) que apareixen en els documents audiovisuals que formen part del projecte d'acord amb el model proporcionat en el manual del tràmit. A més, declaració de compliment de la legislació vigent en matèria de propietat intel·lectual respecte de la música i continguts mostrats, segons s'indica en OVICE.  
h) Emplenament de la fitxa resum del projecte, segons s'indica en OVICE, i s'explica en el manual disposat en el web d'Innovació.  
  
i) Emplenament de la taula de personal docent coordinador i participant en el projecte amb destinació o vacant en el centre. Estos docents hauran de pertànyer a la base de dades de personal docent de la conselleria. S'haurà d'indicar el nombre d'hores de dedicació previstes i les tasques assignades a cada participant.  
j) En els PIIE globals, compromís de participació en accions de difusió de la innovació educativa de la Conselleria d'Educació, Cultura i Esport.  
Únicament per als centres concertats:  
k) Declaració responsable de no trobar-se sota cap de les prohibicions de l'article 13 de la Llei 38/2003, de 17 de novembre, general de subvencions, de conformitat amb el formulari per a emplenar disposat en OVICE.  
l) Documentació acreditativa de trobar-se al corrent d'obligacions tributàries i davant la Seguretat Social.  
A tots els efectes, d'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de l'entitat interessada, l'òrgan gestor del procediment estarà autoritzat a obtenir directament l'acreditació del compliment de les obligacions amb la Seguretat Social. En cas d'oposar-se al fet que l'òrgan gestor obtinga directament esta informació, haurà de manifestar-ho expressament en la sol·licitud i estarà obligada a aportar els documents corresponents.  
No obstant això, respecte a l'acreditació del compliment de les obligacions tributàries estatals i autonòmiques, d'acord amb el que disposa l'article 28.3 de la Llei 39/2015, d'1 d'octubre, del procediment administratiu comú de les administracions públiques i 95.1 de la Llei 58/2003, de 17 de desembre, general tributària, es necessària l'autorització expressa per part de l'entitat interessada per tal que l'òrgan gestor del procediment puga obtenir directament l'acreditació del compliment de les esmentades obligacions. En este cas, si en la sol·licitud no es dona la corresponent autorització expressa perquè l'òrgan gestor obtinga directament esta informació, l'entitat interessada estarà obligada a aportar els documents acreditatius.  
  
  
Setzé. Termini de resolució i notificació  
D'acord amb l'article 21.2 de la Llei 39/2015, d'1 d'octubre, del procediment administratiu comú de les administracions públiques, el termini màxim per a resoldre la convocatòria és de sis mesos des de la data d'efectes. Vençut el termini sense haver-se notificat cap resolució expressa, les persones interessades podran considerar desestimades les seues sol·licituds per silenci administratiu, segons s'estableix en l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera, i d'organització de la Generalitat Valenciana.  
A efectes de notificacions i en compliment del que preveu l'article 45 de la Llei 39/2015, d'1 d'octubre, del procediment administratiu comú de les administracions públiques, el requeriment d'esmenes, la resolució provisional i la definitiva de la convocatòria amb la relació dels projectes no seleccionats i els motius, i dels projectes seleccionats i els imports de les subvencions o assignacions econòmiques concedides, es publicaran en la pàgina web de la Conselleria d'Educació, Cultura i Esport. Esta publicació substituirà la notificació, de conformitat amb el que preveu la normativa vigent en matèria de procediment administratiu. La relació definitiva es publicarà en el Diari Oficial de la Generalitat Valenciana.  
La publicació del requeriment d'esmenes anirà acompanyada de la relació de centres interessats que hagen d'esmenar la falta o lliurar la documentació complementària que se sol·licite, amb indicació que, si no ho fan en un termini de deu dies hàbils, es considerarà que han desistit de la seua sol·licitud.  
No es podran esmenar, transformar o ampliar els projectes i vídeos presentats en la sol·licitud.  
La resolució provisional contindrà la relació de centres educatius amb projectes seleccionats, en la qual s'indicarà la puntuació total obtinguda i la quantia econòmica proposada en concepte d'assignació o subvenció. A més, la resolució provisional contindrà la relació de centres educatius amb projectes no seleccionats, en la qual s'indicaran els motius de desestimació del projecte. Quan l'exclusió estiga motivada per la puntuació obtinguda pel projecte, bé siga per no haver obtingut la puntuació mínima requerida en el resolc 11é, o bé per no haver obtingut la puntuació màxima requerida per a PIIE global en els apartats indicats en el resolc 11é, es publicarà també la puntuació obtinguda pel projecte.  
  
Es concedirà un termini de deu dies hàbils, comptats a partir de l'endemà de la publicació de la relació provisional en el web d'Innovació, per a presentar, si escau, la documentació següent:  
- Escrit de desistiment  
- Al·legacions  
En el període d'al·legacions es podrà sol·licitar la revisió del procediment o desistir; però no es podran esmenar, transformar o ampliar els projectes i vídeos presentats en la sol·licitud.  
Transcorregut el termini, comprovats els escrits de desistiment, estudiades i, si escau, ateses les al·legacions presentades, l'òrgan instructor del procediment elevarà la proposta definitiva a la direcció general competent en matèria d'innovació educativa, que resoldrà la convocatòria per delegació del conseller.  
La resolució definitiva contindrà la relació de centres educatius amb projectes seleccionats, en la qual s'indicarà la puntuació total obtinguda i les dotacions econòmiques corresponents. A més, la resolució definitiva contindrà la relació de centres educatius amb projectes no seleccionats, en la qual s'indicaran els motius de desestimació del projecte. Quan l'exclusió estiga motivada per la puntuació obtinguda pel projecte, bé siga per no haver obtingut la puntuació mínima requerida en el resolc 11é, o bé per no haver obtingut la puntuació màxima requerida per a PIIE global en els apartats indicats en el resolc 11é, es publicarà també la puntuació obtinguda pel projecte.  
  
  
Desseté. Condicions i terminis de la justificació dels projectes  
Els beneficiaris, centres educatius públics de titularitat de la Generalitat, centres educatius privats concertats i els centres educatius de titularitat pública distinta de la Generalitat hauran de justificar la realització material del projecte. Per això, hauran d'aportar:  
1. Centres públics  
a) La dotació percebuda pel centre públic i les despeses generades del projecte es reflectiran des de la data d'efectes, en els apartats corresponents de la gestió econòmica en ITACA fins al 28 de juny de 2023, inclòs.  
a.1) La dotació percebuda pel centre educatiu s'inscriurà en l'apartat d'ingressos de la gestió econòmica d'ITACA.  
a.2) Les despeses s'inscriuran des de la data d'efectes, en el subcompte justificatiu 226PIIE dins de la gestió econòmica d'ITACA, específic per tal de comptabilitzar les despeses d'aquestes subvencions i assignacions econòmiques per a desenvolupar projectes d'investigació i innovació educativa. Este subcompte té dos subapartats: un per a comptabilitzar les despeses en material no inventariable 226PIIE NI, i un altre per a comptabilitzar les despeses en material inventariable 226PIIE I.  
a.3) Els centres públics hauran d'adjuntar la justificació de l'import de l'assignació concedida al balanç anual que han d'efectuar, d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
b) Abans del 28 de juny de 2023, la persona representant legal del centre haurà d'aportar, mitjançant el tràmit de justificació en OVICE, la informació i la documentació següent:  
b.1) Memòria d'avaluació i impacte del projecte elaborat pel centre educatiu segons els models següents:  
- Projectes que han desenvolupat el primer any d'implementació: el mateix model de sol·licitud de «Projectes de segon any d'implementació».  
- Projectes que han desenvolupat el segon i últim any d'implementació: el model de «Memòria final».  
No es podrà obtindre ajuda o subvenció per al segon any del projecte quan el centre educatiu no haja presentat dins del termini i en la forma deguda la memòria esmentada.   
b.2) Justificació de l'import de l'assignació econòmica concedida, a través del model de compte justificatiu simplificat que s'ha d'obtindre del manual del tràmit de justificació publicat en la web d'Innovació.  
  
b.3) Acta de participació final de l'equip d'innovació del centre: s'emplenarà l'apartat corresponent d'OVICE, on es farà constar el número del document d'identitat de la persona coordinadora del projecte i de les persones participants. Estos han de pertànyer a la base de dades de personal docent de la conselleria, i tindre destinació o vacant en el centre o en qualsevol dels centres de què formen part, si la modalitat és agrupada. S'hauran d'indicar expressament les hores de dedicació de cada docent al projecte durant tot el curs i la relació de tasques específiques realitzades.  
b.4) Declaració responsable, a emplenar en OVICE per part de la persona representant legal del centre, d'haver exposat públicament la relació de docents participants, al professorat del centre, o centres quan la modalitat siga l'agrupada, durant un mínim de deu dies lectius abans del 28 de juny de 2023. Esta relació haurà de contindre el detall de les hores i tasques realitzades, coincident amb l'acta de participació final de l'equip d'innovació.  
b.5) Vídeo memòria:  
Solament presentaran vídeo memòria de finalització els projectes de segon any d'implementació que conclouran en el curs 2022-23.  
El vídeo haurà de reflectir l'evolució del projecte i l'impacte que ha generat a partir d'imatges, entrevistes i opinions dels diferents agents de la comunitat educativa.  
Tindrà una durada màxima de 3 minuts i una grandària màxima de 50 MB. Haurà d'estar en format MP4 (còdec de vídeo H.264 i còdec d'àudio AAC o MP3).  
Este vídeo podrà ser publicat en el «Mapa PIIE».  
http://www.ceice.gva.es/va/web/innovacion-calidad/mapa-piie/  
b.6) Materials didàctics generats, que hauran d'estar comprimits en un únic arxiu que no podrà superar els 50 MB. Hauran de ser sempre arxius optimitzats, que ocupen el mínim possible i, si és el cas, caldrà adequar el pes de les imatges que hi contenen.  
2. Centres concertats i centres educatius de titularitat pública distinta de la Generalitat  
a) Els centres privats concertats i els centres educatius de titularitat pública distinta de la Generalitat percebran la subvenció atorgada, després de la rendició del compte justificatiu simplificat, segons disposa l'article 164.i de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i els articles 69 i 75 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions (BOE 176, 25.07.2006). Per a això, presentaran telemàticament el compte justificatiu simplificat, mitjançant el tràmit en OVICE, des de l'endemà de la publicació de la resolució definitiva fins al dia 9 de novembre de 2022 seguint les instruccions del manual del tràmit, que haurà d'incloure, sota responsabilitat de la persona declarant, la documentació següent:  
a.1) Una relació numerada de les despeses originades per al desenvolupament del projecte.  
a.2) Les factures o documents de valor probatori seran emesos a nom de l'entitat beneficiària, amb indicació del NIF. Per acreditar el pagament, es presentarà també amb la factura el justificant de transferència bancària o rebut de caixa. Quedaran excloses les factures que no es corresponguen amb el detall del pressupost presentat.  
a.3) Quan el projecte haja sigut finançat amb les subvencions i amb fons propis o altres dotacions o recursos, hauran d'acreditar-se en la justificació l'import, la procedència i l'aplicació d'aquests fons al projecte subvencionat.  
a.4) La quantitat justificada serà, com a mínim, igual a la subvenció concedida i s'adscriurà a sufragar les despeses generades per la realització del projecte.  
a.5) Es consideraran despeses realitzades aquelles que hagen sigut efectivament pagades amb anterioritat a la finalització del període de justificació: 9 de novembre de 2022.  
a.6) Com a màxim, el 50 % de la subvenció concedida podrà destinar-se a l'adquisició de béns inventariables d'acord amb la base 18a de l'Ordre de bases 31/2016  
b) Abans del 28 de juny de 2023, la persona representant legal del centre haurà d'aportar, mitjançant el tràmit de justificació en OVICE, la informació i la documentació següent:  
b.1) Memòria d'avaluació i impacte del projecte elaborat pel centre educatiu, segons els models següents:  
- Projectes que han desenvolupat el primer any d'implementació: el mateix model de sol·licitud de «Projectes de segon any d'implementació».  
- Projectes que han desenvolupat el segon i últim any d'implementació: el model de «Memòria final».  
No es podrà obtindre ajuda o subvenció per al segon any del projecte quan el centre educatiu no haja presentat dins del termini i en la forma deguda la memòria esmentada.   
b.2) Acta de participació final de l'equip d'innovació, s'emplenarà l'apartat corresponent del formulari disposat en OVICE, en què es farà constar el número del document d'identitat de la persona coordinadora del projecte i de les persones participants. Estes han de pertànyer a la base de dades de personal docent de la conselleria, i tindre destinació o vacant en el centre o en qualsevol dels centres de què formen part, si la modalitat és agrupada. S'hauran d'indicar expressament les hores de dedicació de cada docent al projecte durant tot el curs i la relació de tasques específiques realitzades.  
b.3) Declaració responsable, a emplenar en OVICE per part de la persona representant legal del centre, d'haver exposat públicament la relació de docents participants, al professorat del centre, o centres quan la modalitat siga l'agrupada, durant un mínim de deu dies lectius abans del 28 de juny del 2023. Esta relació haurà de contindre el detall de les hores i tasques realitzades, i haurà de coincidir amb l'acta de participació final de l'equip d'innovació.  
b.4) Vídeo memòria:  
Solament presentaran vídeo memòria de finalització els projectes de segon any d'implementació, que són els que conclouran en el curs 2022-23.  
El vídeo haurà de reflectir l'evolució del projecte i l'impacte que ha generat en el centre educatiu. Ha d'incloure imatges, entrevistes, opinions..., dels diferents agents de la comunitat educativa.  
  
Tindrà una durada màxima de 3 minuts i una grandària màxima de 50 MB. Haurà d'estar en format MP4 (còdec de vídeo H.264 i còdec d'àudio AAC o MP3).  
Este vídeo podrà ser publicat en el «Mapa PIIE».  
http://www.ceice.gva.es/va/web/innovacion-calidad/mapa-piie/  
b.5) Materials didàctics generats, que hauran d'estar comprimits en un únic arxiu que no podrà superar els 50 MB. Hauran de ser sempre arxius optimitzats, que ocupen el mínim possible i, si és el cas, adequar el pes de les imatges que contenen.  
  
Dihuité. Certificació d'hores al professorat. Condicions i terminis  
  
En aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, el Servei de Registre i Acreditació Docent podrà reconéixer fins a un màxim de 60 hores de formació per la participació en projectes d'innovació durant el curs acadèmic 2022-2023, d'acord amb la informació certificada en l'acta de participació final, aportada per la direcció del centre educatiu en el termini establit en el resolc desseté.  
S'expediran certificats de coordinació i de participació d'acord amb la informació aportada en OVICE quan es presente la memòria justificativa final de cada curs escolar, que serà la definitiva, i no es podrà modificar una vegada tancat el tràmit.  
L'Administració educativa només certificarà hores de coordinació i participació de projectes justificats dins del termini i en la forma deguda al professorat funcionari de carrera amb destinació al centre o al professorat interí que ocupe una vacant anual al centre.  
  
Denové. Compatibilitat de les ajudes  
Les subvencions per al desenvolupament de projectes d'investigació i innovació educativa en centres educatius no universitaris de la Comunitat Valenciana són compatibles amb qualsevol altra que, per a la mateixa finalitat, siga convocada per qualsevol administració o entitat pública i privada, llevat de les convocades per la conselleria competent en matèria d'educació, sempre que la suma de les subvencions no supere la quantitat total de la despesa.  
  
Vinté. Assessorament dels projectes  
L'assessorament dels projectes d'innovació es farà a través del Servei d'Innovació i Qualitat de la Direcció General d'Innovació Educativa i Ordenació.  
  
Vint-i-uné. Cessió de drets  
La persona representant legal del centre, o representant de l'agrupació de centres, haurà de cedir els drets de reproducció, distribució, comunicació, difusió i transformació del projecte, dels materials didàctics derivats i del vídeo, d'acord amb el que disposa la base vint-i-setena de l'ordre que aprova les bases reguladores, segons s'indica en OVICE, perquè la conselleria competent en matèria d'educació puga aportar-ho al repositori del mapa de geolocalització de projectes d'investigació i innovació educativa i faça la difusió dels projectes que considere oportuns.  
La difusió dels projectes que faça la Conselleria d'Educació, Cultura i Esport sempre es farà sota condicions d'ús d'una llicència Creative Commons BY-NC-SA (Reconeixement - NoComercial - CompartirIgual).  
En cas de publicació del projecte, del material audiovisual o dels recursos educatius generats, la publicació haurà d'indicar: «Este projecte / material audiovisual / recurs educatiu ha rebut una assignació econòmica / subvenció per part de la conselleria competent en matèria d'educació de la Generalitat».  
  
Vint-i-dosé. Protecció de dades  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de Protecció de dades personals i garantia dels drets digitals.  
  
2. En compliment del que disposa l'article 13 del RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Av. de Campanar, 32. 46142 València. Correu electrònic: nqguhojqetaozbkqoysboddu@rol.ze.  
b) Delegació de Protecció de Dades de la Generalitat. Passeig de l'Albereda, 16. 46713 València. Correu electrònic: yym@ezh.fx.  
c) Finalitat del tractament: gestionar la concessió de la subvenció.  
  
d) Les bases de legitimació general aplicables al tractament de dades són les previstes en els apartats c i e de l'article 6.1 del RGPD (l'interés públic i l'obligació legal), en relació amb les normes específiques que regulen este procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-los en els termes que estableix esta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les Administracions públiques.  
i) De conformitat amb l'article 13.2 del RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les distintes fases del procediment. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent:  
http://www.gva.es/va/proc19970   
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegada de Protecció de Dades, de manera presencial o telemàtica, de conformitat amb el que s'indica en la pàgina següent:  
http://www.gva.es/va/proc22094  
A més, hi ha la possibilitat de reclamar davant l'Agència Espanyola de Protecció de Dades.  
Per a més informació, es pot consultar el registre d'activitat de tractament anomenat Ajudes, beques i subvencions, accessible en l'enllaç següent:  
www.ceice.gva.es/va/registre-de-tractament-de-dades  
  
Vint-i-tresé. Clàusula de transparència  
1. Les entitats beneficiàries de subvenció, en aplicació de l'article 3 de la Llei 19/2013, de 9 de desembre, de transparència, accés a la informació pública i bon govern, de l'article 3 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana, i de l'article 3 del Decret 105/2017, de 28 de juliol, del Consell, pel qual es desenvolupa la Llei 2/2015, de 2 d'abril (DOGV 8118, 01.09.2017), hauran de complir, les següents obligacions en matèria de publicitat activa, sense perjudici de les obligacions establides en l'article 14 de l'LGS i altra legislació aplicable:  
  
a) En el cas d'entitats que perceben durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que suposen com a mínim la quantitat de 5.000 euros, haurà de complir les obligacions de publicitat activa recollides en el capítol II del títol I de la Llei 19/2013, de 9 de desembre.  
b) Sense perjudici de l'anterior, en el cas de percebre, durant el període d'un any, ajudes o subvencions, de l'administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, per import superior a 10.000 euros, haurà de donar-ne l'adequada publicitat, tot indicant almenys l'entitat pública concedent, l'import rebut i el programa, activitat, inversió o actuació subvencionada.  
  
2. La difusió de la informació que estableix esta clàusula s'ha de realitzar a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep  
Vint-i-quatré. Pla de control  
La comprovació material de la realització dels projectes realitzats pels centres concertats i centres de titularitat pública distinta de la Generalitat es durà a terme d'acord amb el pla de control elaborat per la direcció general competent en matèria d'innovació educativa, que estarà publicat en la pàgina web de la Conselleria.  
  
Vint-i-cinqué. Recursos  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, podran recórrer potestativament en reposició els centres privats concertats i centres públics de titularitat distinta de la Generalitat, o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del secretari autonòmic d'Educació i Formació Professional, per delegació (Resolució de 26 d'octubre de 2016; DOGV 7906, 28.10.2016), en el termini d'un mes a comptar des de l'endemà de ser publicada.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada.  
  
València, 4 d'abril de 2022.- La directora general d'Innovació Educativa i Ordenació: Reis Gallego Perales.